Mikil verðbólga síðustu mánaða hefur minnkað kaupmátt umtalsvert hér á landi. Þetta kemur fram í nýrri Hagsjá Landsbankans. Kaupmáttur launa minnkaði um 0,9 prósent á síðustu tólf mánuðum.
Launavísitala hefur hækkað um 8,1 prósent á milli júlí í ár og júlí í fyrra. Á móti hefur verðbólga verið 8,8 prósent og því minnkar kaupmátturinn.
Samkvæmt hagfræðingum bankans hefur kaupmáttur á Íslandi ekki verið minni síðan í desember 2020. Bankinn telur víst að kaupmáttur haldi áfram að minnka á næstu mánuðum enda verðbólga enn mikil og engar frekari samningsbundnar launahækkanir á þessu samningstímabili.
Laun hafa hækkað örlítið meira á opinbera vinnumarkaðnum en á þeim almenna á milli apríl 2021 og 2022. Hjá þeim opinbera hafa laun hækkað um 9,3 prósent en um 8,2 prósent á almenna markaðnum. Mest var hækkunin hjá sveitarfélögum, eða 10,6 prósent.
Launavísitala fyrir vinnumarkaðinn í heild hækkaði um 8,5 prósent frá apríl 2021 til 2022 og hafa hækkað álíka mikið innan flestra atvinnugreina. Tveir geirar skera sig þó úr. Laun á veitinga- og gististöðum hafa hækkað um 12,7 prósent og í fjármála- og vátryggingarstarfsemi um 5,9 prósent. Í Hagsjánni kemur fram að stór hluti veitinga- og gistiþjónustu sé háður stöðu ferðaþjónustunnar.
Hagstofa Íslands birti skammtímahagvísa ferðaþjónustu fyrir júlímánuð í morgun. Þar kemur fram að ríflega 240.000 fóru frá Keflavíkurflugvelli í júní samanborið við um 56.000 fyrir ári. Þar af voru rúmlega 176.000 erlendir farþegar í ár, tæplega 43.000 í fyrra.